Read Also: ఒసేయ్ రాములమ్మా! బిగ్ బాస్ టైటిల్ బాణం గురితప్పిందెక్కడ?
ఇప్పటికే తెలుగులో రెండు సీజన్లు ముగిశాయి. ఇప్పుడు మూడో సీజన్ కూడా అయిపోయింది. 100 రోజులకు పైగా అభిమానులకు వినోదాన్ని పంచిన ఈ షోలో రాహుల్, శ్రీముఖి మధ్య చివరి నిమిషం వరకు పోటీ నెలకొంది. అసలు శ్రీముఖినే విన్నర్ అంటూ సోషల్ మీడియాలో తెగ ప్రచారం చేశారు. కానీ, చివరికి వచ్చే సరికి రాహుల్ విజేతగా నిలిచాడు. ఇది శ్రీముఖి అభిమానులకు షాక్ ఇచ్చే వార్తే. ఎందుకంటే, ఈ సీజన్‌లో ది బెస్ట్ పెర్ఫార్మర్ ఆమె. ఉదయం నిద్రలేపే పాటకు డ్యాన్స్ చేయడం దగ్గర నుంచి హౌస్‌లో జరిగిన ప్రతి టాస్క్‌లో ఇన్వాల్వ్ అయిన కంటెస్టెంట్ శ్రీముఖి. కానీ, కొన్ని తప్పిదాలు, పరిస్థితులు ఆమెకు టైటిల్‌ను దూరం చేశాయి.
Also Read: రాహుల్ విన్నర్.. ‘బిగ్ బాస్’ చేతుల మీదుగా టైటిల్
అయినప్పటికీ రాములమ్మ నిరుత్సాహం చెందలేదు. కాకపోతే ఓడిపోవడం ఎవ్వరికీ ఇష్టముండదని తాను కూడా అంతేనని చెప్పింది శ్రీముఖి. ఓడిపోవడం తన రక్తంలోనే లేదని అన్నది. టైటిల్ గెలవకపోయినా కొన్ని కోట్ల మంది హృదయాలను గెలుచుకున్నానని చెప్పింది. ఫైనల్ వరకు తాను రావడం ఎంతో సంతోషమని.. విజేత కావాలంటే లక్ కూడా ఉండాలని వెల్లడించింది. అయితే, రాహుల్‌కి ట్రోఫీని బహూకరించేటప్పుడు ఒక పక్కకు ఉండిపోయిన శ్రీముఖిని చిరంజీవి పిలిచారు. డల్‌గా ఉండటం తనకు నచ్చలేదని.. తనతో ఒక సెల్ఫీ దిగాలని కోరారు. భుజం చేయివేసుకొని సెల్ఫీ దిగుతావా అని అడిగారు. వెంటనే శ్రీముఖి చిరంజీవి భుజాలపై రెండు చేతుల వేసుకుని హాట్ సెల్ఫీ దిగింది.
శ్రీముఖిని ఓడించిన కారణాలివేనా..
టాస్కుల పరంగా చూసుకుంటే.. రాహుల్ కన్నా శ్రీముఖినే బెటర్ అంటున్నారు విశ్లేషకులు. కానీ, ఓవర్ యాక్షన్ పరంగా చూస్తే.. శ్రీముఖిదే డామినేషన్. ఈ ఓవర్ యాక్షన్ హంగామానే శ్రీముఖిని దెబ్బకొట్టిందని విశ్లేషకుల మాట. శ్రీముఖి మొదటి నుంచి రాహుల్‌కు యాంటీగానే ఉంది. వీలైనన్ని ఎక్కువ సార్లు రాహుల్‌ని శ్రీముఖి నామినేట్ చేసింది. రాహుల్ కూడా ఇదే చేశాడనుకోండి. కానీ.. శ్రీముఖి చేసిందే బాగా హైలైట్ అయ్యింది. ఇంటిలో మిగిలిన సభ్యులతో ఉన్నంత క్లోజ్‌గా రాహుల్‌తో శ్రీముఖి మొదటి నుంచి లేదు. ఇక షో చివరికి వచ్చే సరికి ఇంట్లో సభ్యుల సంఖ్య తగ్గిపోయింది కాబట్టి రాహుల్‌తో సఖ్యతగా ఉండాల్సి వచ్చింది.
ఇదొక్కటే కాదు.. శ్రీముఖి చేసిన ఓవర్ యాక్షన్ ఆమెకు పెద్ద మైనస్‌గా మారిందని విశ్లేషకులు చెబుతున్నారు. అలీ ఎలిమినేట్ అయినప్పుడు శివజ్యోతితో కలిసి శ్రీముఖి చేసిన రచ్చ అంతా ఇంతా కాదు. ఎవరో చచ్చిపోయినట్టు ఏడ్చేసింది శ్రీముఖి. ఈ ఏడుపులపై బిగ్ బాస్ ఫాలోవర్లు సోషల్ మీడియాలో బాగా ట్రోల్ చేశారు. ఇంతలా ఏడవడం అవసరమా.. ఓవర్ యాక్షన్ ఎక్కువైంది అంటూ ఉతికి ఆరేశారు. ఇదొక్కటే కాదు.. తన తల్లి బిగ్ బాస్ హౌస్‌లోకి వచ్చినప్పుడు కూడా శ్రీముఖి అతిగా రియాక్ట్ అయ్యింది.
ఇంట్లో 88వ రోజు బి.బి. హోటల్ అనే టాస్క్ ఇచ్చారు బిగ్ బాస్. ఈ హోటల్‌కు కంటెస్టెంట్ల కుటుంబ సభ్యులు అతిథులుగా వచ్చారు. అయితే, తన తల్లి లత వచ్చినప్పుడు శ్రీముఖి చేసిన ఓవర్ యాక్షన్‌ని మాత్రం ప్రేక్షకులు జీర్ణించుకోలేకపోయారు. అంత భయంకరంగా అరుస్తూ, ఏడుస్తూ రచ్చచేసింది శ్రీముఖి. లతను బిగ్ బాస్ వచ్చిన దారినే వెళ్లిపొమ్మని చెప్పినప్పుడు అయితే శ్రీముఖి ఏడుపును భరించడం చాలా కష్టం. ఇది శ్రీముఖికి మరీ పెద్ద మైనస్ అయ్యింది. శ్రీముఖి కావాలనే నటిస్తోందని, ఓవర్‌గా బిహేవ్ చేస్తుందని విమర్శలు వచ్చాయి.
దీనికి తోడు హౌస్‌లోకి వచ్చిన శ్రీముఖి తల్లి లత కూడా రాహుల్‌ను టార్గెట్ చేస్తూ మాట్లాడారు. బయట మంచి స్నేహితులైన మీ మధ్య ఇక్కడ వైరం ఎందుకొచ్చిందని రాహుల్‌ను డైరెక్ట్‌గా ప్రశ్నించారు లత. ‘‘తల్లిదండ్రులు షో చూస్తుంటారు కాబట్టి ఒకరినొకరు తిట్టుకుంటే వాళ్లు బాధపడతారని గుర్తుపెట్టుకోండి’’ అని సున్నితంగా హెచ్చరించారు. మరోవైపు శ్రీముఖిని మాత్రం ‘‘నువ్వులేనిదే బిగ్ బాస్ హౌసే లేదు.. ఎవ్వరు ఎన్ని మాటలు అన్నా నువ్వు చాలా ఓపికగా ఉంటున్నావ్’’ అంటూ తల్లి ఆకాశానికి ఎత్తేయడం రాహుల్‌కి కలిసొచ్చింది. రాహులపై ప్రేక్షకుల్లో సింపథీ పెరిగింది. అంటే, ఈ విషయంలో శ్రీముఖి తప్పులేదా అని ప్రశ్నించేవారు ఎక్కువయ్యారు.
ఇదంతా పక్కన బెడితే.. శ్రీముఖికి టైటిల్ దూరం కావడానికి ప్రధానమైన మరో కారణం ప్రచారం. ప్రస్తుతం హౌస్‌లో ఉన్న కంటెస్టెంట్లలో శ్రీముఖి టీం చేసినంత ప్రచారం మరెవ్వరూ చేయలేదు. ఓట్ల కోసం ఈ ప్రచారం అవసరమే.. కానీ, శ్రీముఖి విషయంలో ఇది బెడిసికొట్టింది. ఇంట్లో నుంచి బయటికి వచ్చిన హేమ, హిమజ.. శ్రీముఖికి వ్యతిరేకంగా మాట్లాడారు. ఆమెపై నిందలు వేశారు. శ్రీముఖి చెప్పినట్టే షో నడుస్తోందని ఆరోపించారు. దీంతో, శ్రీముఖి టీం సోషల్ మీడియాలో తిరగబడింది. ఎవ్వరు ఎన్ని అన్నా శ్రీముఖినే విన్నర్ అని.. ఆమెను గెలవనివ్వకుండా కుట్రలు చేస్తున్నారని ప్రచారం చేసింది.
మరోవైపు, శ్రీముఖి విజేత అని బిగ్ బాస్ నిర్వహాకులు ముందే ఆమెకు చెప్పేశారని, అందుకే ‘పటాస్’ షోను వదిలిపెట్టి ఆమె వచ్చేసిందని బాగా ప్రచారం జరిగింది. దీని వల్ల ప్రేక్షకుల్లో నెగిటివ్ ఇంపాక్ట్ పడింది. ఓట్ల ఆధారంగా కాకుండా ఇలా ఎలా ఇస్తారనే ప్రశ్నలు మొదలయ్యాయి. అందుకే, ఆఖరి రెండు వారాల్లో శ్రీముఖి కన్నా రాహుల్‌కు ఓట్లు ఎక్కువగా పోలయ్యాయని విశ్లేషకులు చెబుతున్నారు. దీంతో శ్రీముఖి కన్నా రాహుల్‌కు ఎక్కువగా ఓట్లు పోలయ్యాయని, ఆయన్ని విజేతగా ప్రకటించారని అంటున్నారు.
మొత్తానికి ఒక మంచి కంటెస్టెంట్.. టైటిల్ గెలిచే సత్తా ఉన్న కంటెస్టెంట్.. తాను చేసిన కొన్ని తప్పిదాల కారణంగా టైటిల్‌ను చేజార్చుకోవాల్సి వచ్చింది. అలాగే, బయట పరిస్థితులు కూడా ఆమెకు వచ్చే ఓట్లను ఆపేశాయి. ఇవన్నీ రాహుల్‌కి కలిసొచ్చాయి. షో ప్రారంభం నుంచి సేఫ్ గేమ్ ఆడుతూ వచ్చిన రాహుల్ విజేతగా నిలిచాడు. రూ.50 లక్షలు సొంతం చేసుకున్నాడు. ఇన్నాళ్లు గాయకుడిగా ఇమేజ్ సంపాదించుకున్న రాహుల్.. ఇకపై ‘బిగ్ బాస్ 3’ విన్నర్.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.